**У П У Т С Т В О**

**о начину подношења и поступања у Републичкој изборној комисији по приговорима и по захтевима за поништавање гласања на бирачком месту у иностранству[[1]](#footnote-1)**

(пречишћен текст)

**I. УВОДНА ОДРЕДБА**

**Предмет упутства**

**Члан 1.**

Овим упутством ближе се прописује начин подношења приговора и захтева за поништавање гласања на бирачком месту у иностранству у поступку спровођења избора за народне посланике и избора за председника Републике (у даљем тексту: избори) и начин поступања Републичке изборне комисије (у даљем тексту: Комисија) по приговорима и по захтевима за поништавање гласања на бирачком месту у иностранству.

**II. ПРИГОВОР**

**Право подношења приговора**

**Члан 2.**

(1) Право да поднесе приговор, у складу са Законом о избору народних посланика и Закона о избору председника Републике има:

1) подносилац проглашене изборне листе кандидата за народне посланике;

2) предлагач проглашеног кандидата за председника Републике;

3) подносилац изборне листе кандидата за народне посланике;

4) предлагач кандидата за председника Републике;

5) кандидат за народног посланика;

6) физичко или правно лице чије је име у називу изборне листе или у називу подносиоца изборне листе;

7) физичко или правно лице чије је име у називу предлагача кандидата за председника Републике;

8) бирач;

9) регистрована политичка странка;

10) посланичка група у Народној скупштини (у даљем тексту: посланичка група);

11) начелник општинске, односно градске управе (у даљем тексту: начелник управе);

12) министарство надлежно за спољне послове;

13) министарство надлежно за правосуђе;

14) посматрач рада органа за спровођење избора.

(2) Приговор се не може поднети против одлуке, радње или пропуштања да се донесе одлука, односно предузме радња за које је предвиђено друго правно средство у поступку спровођења избора.

**Приговор подносиоца проглашене изборне листе кандидата за народне посланике**

**Члан 3.**

(1) Подносилац проглашене изборне листе кандидата за народне посланике има право да поднесе приговор Комисији против:

- решења којим је одбијен или одбачен његов предлог за именовање члана и заменика члана Комисије у проширеном саставу;

- решења о именовању члана и заменика члана Комисије у проширеном саставу;

- решења којим је одбијен или одбачен његов предлог за именовање члана и заменика члана локалне изборне комисије у проширеном саставу;

- решења о именовању члана, односно заменика члана локалне изборне комисије у проширеном саставу;

- решења којим је одбијен или одбачен његов предлог за именовање члана, односно заменика члана бирачког одбора у проширеном саставу;

- решења о именовању члана, односно заменика члана бирачког одбора у сталном саставу;

- решења о именовању члана, односно заменика члана бирачког одбора у проширеном саставу;

- одлуке да се његовом представнику ускрати право надзора над штампањем гласачких листића, односно право на посматрање примопредаје гласачких листића;

- решења о проглашењу изборне листе кандидата за народне посланике;

- одлуке о утврђивању збирне изборне листе кандидата за народне посланике;

- решења којим је усвојен захтев за контролу записника о раду бирачког одбора по узорку;

- решења којим се по службеној дужности констатује да се на бирачком месту не могу утврдити резултати гласања;

- решења којим се по службеној дужности поништава гласање на бирачком месту;

- решења којим је одбачен или одбијен захтев за поништавање гласања на бирачком месту због неправилности током спровођења гласања;

- решења којим је усвојен захтев за поништавање гласања на бирачком месту;

- пропуштања да се у прописаном року донесе одлука о захтеву за поништавање гласања на бирачком месту због неправилности током спровођења гласања;

- збирног извештаја о резултатима гласања;

- збирног извештаја о резултатима гласања у иностранству;

- укупног извештаја о резултатима избора.

(2) Подносилац проглашене опозиционе изборне листе кандидата за народне посланике која је према прелиминарним резултатима избора освојила више од 2% гласова и проглашене опозиционе мањинске изборне листе кандидата за народне посланике која је према прелиминарним резултатима избора освојила више од 1% гласова, има право да поднесе приговор Комисији против решења којим је одбијен или одбачен његов захтев за контролу записника о раду бирачког одбора по узорку.

(3) Поред права на подношење приговора из ст. 1. и 2. овог члана, подносилац проглашене изборнe листe кандидата за народне посланике има право да поднесе приговор против донете одлуке, против предузете радње и због пропуштања да се донесе одлука, односно предузме радња у спровођењу избора.

**Приговор предлагача проглашеног кандидата за председника Републике**

**Члан 4.**

(1) Предлагач проглашеног кандидата за председника Републике има право да поднесе приговор Комисији против:

- решења којим је одбијен или одбачен његов предлог за именовање члана и заменика члана Комисије у проширеном саставу;

- решења о именовању члана и заменика члана Комисије у проширеном саставу;

- решења којим је одбијен или одбачен његов предлог за именовање члана и заменика члана локалне изборне комисије у проширеном саставу;

- решења о именовању члана, односно заменика члана локалне изборне комисије у проширеном саставу;

- решења којим је одбијен или одбачен његов предлог за именовање члана, односно заменика члана бирачког одбора у проширеном саставу;

- решења о именовању члана, односно заменика члана бирачког одбора у сталном саставу;

- решења о именовању члана, односно заменика члана бирачког одбора у проширеном саставу;

- одлуке да се његовом представнику ускрати право надзора над штампањем гласачких листића, односно право на посматрање примопредаје гласачких листића;

- решења о проглашењу кандидата за председника Републике;

- одлуке о утврђивању листе кандидата за избор председника Републике;

- решења којим је усвојен захтев за контролу записника о раду бирачког одбора по узорку;

- решења којим се по службеној дужности констатује да се на бирачком месту не могу утврдити резултати гласања;

- решења којим се по службеној дужности поништава гласање на бирачком месту;

- решења којим је одбачен или одбијен захтев за поништавање гласања на бирачком месту због неправилности током спровођења гласања;

- решења којим је усвојен захтев за поништавање гласања на бирачком месту;

- пропуштања да се у прописаном року донесе одлука о захтеву за поништавање гласања на бирачком месту због неправилности током спровођења гласања;

- збирног извештаја о резултатима гласања;

- збирног извештаја о резултатима гласања у иностранству;

- укупног извештаја о резултатима избора.

(2) Предлагач проглашеног опозиционог кандидата за председника Републике који је према прелиминарним резултатима избора освојио више од 2% гласова има право да поднесе приговор Комисији против решења којим је одбијен или одбачен његов захтев за контролу записника о раду бирачког одбора по узорку.

(3) Поред права на подношење приговора из ст. 1. и 2. овог члана, предлагач проглашеног кандидата за председника Републике има право да поднесе приговор против донете одлуке, против предузете радње и због пропуштања да се донесе одлука, односно предузме радња у спровођењу избора.

(4) Против резултата жреба није дозвољен приговор, већ се резултат жреба може побијати приговором против одлуке о утврђивању листе кандидата за избор председника Републике.

**Приговор подносиоца изборне листе кандидата за народне посланике**

**Члан 5.**

(1) Подносилац изборне листе кандидата за народне посланике има право да поднесе приговор Комисији против:

- решења о одбијању да се прогласи његова изборна листа кандидата за народне посланике;

- решења о одбацивању његове изборне листе кандидата за народне посланике.

(2) Подносилац изборне листе кандидата за народне посланике има право да поднесе приговор због тога што у прописаном року нису донете одлуке из става 1. овог члана.

(3) Подносиоцу изборне листе кандидата за народне посланике није дозвољено да поднесе приговор против закључка којим му се налаже да отклони недостатке изборне листе, већ се тај закључак може побијати приговором против решења којим је одлучено о изборној листи.

**Приговор предлагача кандидата за председника Републике**

**Члан 6.**

(1) Предлагач кандидата за председника Републике има право да поднесе приговор Комисији против:

- решења о одбијању да се прогласи његов предлог кандидата за председника Републике;

- решења о одбацивању његовог предлога кандидата за председника Републике.

(2) Предлагач кандидата за председника Републике има право да поднесе приговор због тога што у прописаном року нису донете одлуке из става 1. овог члана.

(3) Предлагачу кандидата за председника Републике није дозвољено да поднесе приговор против закључка којим му се налаже да отклони недостатке предлога кандидата, већ се тај закључак може побијати приговором против решења којим је одлучено о предлогу кандидата.

**Приговор кандидата за народног посланика**

**Члан 7.**

(1) Кандидат за народног посланика има право да поднесе приговор Комисији против решења о проглашењу изборне листе на којој је кандидован.

(2) Кандидат за народног посланика има право да поднесе приговор због тога што у прописаном року није донета одлука из става 1. овог члана.

**Приговор кандидата за председника Републике**

**Члан 8.**

(1) Кандидат за председника Републике има право да поднесе приговор Комисији против решења о проглашењу кандидата за председника Републике.

(2) Кандидат за председника Републике има право да поднесе приговор због тога што у прописаном року није донета одлука из става 1. овог члана.

**Приговор физичког или правног лица чије је име садржано у називу изборне листе или у називу подносиоца изборне листе**

**Члан 9.**

(1) Физичко или правно лице чије је име садржано у називу изборне листе или у називу подносиоца изборне листе има право да поднесе приговор Комисији против решења о проглашењу те изборне листе.

(2) Физичко или правно лице има право да поднесе приговор због тога што у прописаном року није донета одлука из става 1. овог члана.

**Приговор физичког или правног лица чије је име садржано у називу предлагача кандидата за председника Републике**

**Члан 10.**

(1) Физичко или правно лице чије је име садржано у називу предлагача кандидата за председника Републике има право да поднесе приговор Комисији против решења о проглашењу кандидата за председника Републике.

(2) Физичко или правно лице има право да поднесе приговор због тога што у прописаном року није донета одлука из става 1. овог члана.

**Приговор бирача**

**Члан 11.**

(1) Бирач има право да поднесе приговор Комисији против:

- решења о именовању члана и заменика члана Комисије у проширеном саставу;

- решења о именовању члана, односно заменика члана локалне изборне комисије у проширеном саставу;

- решења о именовању члана, односно заменика члана бирачког одбора у сталном саставу;

- решења о именовању члана, односно заменика члана бирачког одбора у проширеном саставу;

- решења о проглашењу изборне листе кандидата за народне посланике;

- решења о проглашењу кандидата за председника Републике;

- решења којим се по службеној дужности констатује да се не могу утврдити резултати гласања на бирачком месту на којем је бирач уписан у извод из бирачког списка;

- решења којим се по службеној дужности поништава гласање на бирачком месту на којем је бирач уписан у извод из бирачког списка;

- решења којим је одбачен или одбијен захтев тог бирача за поништавање гласања на бирачком месту;

- збирног извештаја о резултатима гласања локалне изборне комисије на чијој територији је бирачко место на којем је бирач уписан у бирачки списак;

- збирног извештаја о резултатима гласања у иностранству ако је бирач уписан у бирачки списак на бирачком месту у иностранству;

- укупног извештаја о резултатима избора.

(2) Бирач има право да поднесе приговор због тога што у прописаном року нису донете одлуке из става 1. овог члана.

**Приговор регистроване политичке странке**

**Члан 12.**

(1) Регистрована политичка странка има право да поднесе приговор Комисији против:

- решења о именовању члана и заменика члана Комисије у проширеном саставу;

- решења о проглашењу изборне листе кандидата за народне посланике;

- решења о проглашењу кандидата за председника Републике.

(2) Регистрована политичка странка има право да поднесе приговор због тога што у прописаном року нису донете одлуке из става 1. овог члана.

**Приговор посланичке групе**

**Члан 13.**

(1) Посланичка група има право да поднесе приговор Комисији против:

- решења којим је одбијен или одбачен њен предлог за именовање члана, односно заменика члана бирачког одбора у сталном саставу;

- решења о именовању члана, односно заменика члана бирачког одбора у сталном саставу.

(2) Посланичка група има право да поднесе приговор због тога што у прописаном року нису донете одлуке из става 1. овог члана.

**Приговор начелника управе**

**Члан 14.**

(1) Начелник управе има право да поднесе приговор Комисији против решења којим је одбијен или одбачен његов предлог за именовање члана, односно заменика члана бирачког одбора у сталном саставу.

(2) Начелник управе има право да поднесе приговор због тога што у прописаном року није донета одлука из става 1. овог члана.

**Приговор министарства надлежног за спољне послове**

**Члан 15.**

(1) Министарство надлежно за спољне послове има право да поднесе приговор Комисији против решења којим је одбијен или одбачен његов предлог за именовање члана, односно заменика члана бирачког одбора у сталном саставу у иностранству.

(2) Министарство надлежно за спољне послове има право да поднесе приговор због тога што у прописаном року није донета одлука из става 1. овог члана.

**Приговор министарства надлежног за правосуђе**

**Члан 16.**

(1) Министарство надлежно за правосуђе има право да поднесе приговор Комисији против решења којим је одбијен или одбачен његов предлог за именовање члана, односно заменика члана бирачког одбора у сталном саставу у заводима за извршење кривичних санкција.

(2) Министарство надлежно за правосуђе има право да поднесе приговор због тога што у прописаном року није донета одлука из става 1. овог члана.

**Приговор посматрача**

**Члан 17.**

Посматрач има право да поднесе приговор против одлуке да се његовом представнику ускрати право надзора над штампањем гласачких листића, односно право на посматрање примопредаје гласачких листића.

**Надлежност за одлучивање по приговору**

**Члан 18.**

Комисија је надлежна за одлучивање по приговору у поступку спровођења избора.

**Начин подношења приговора**

**Члан 19.**

(1) Приговор се подноси Комисији:

- непосредном предајом Писарници Народне скупштине у седишту Комисије у Београду, Улица краља Милана 14;

- путем поште, на адресу Краља Милана 14, 11000 Београд, са назнаком на коверти: „Приговор Републичкој изборној комисији“.

(2) Ако је приговор поднет локалној изборној комисији, она је дужна да га прими, да евидентира датум и време пријема приговора и да га у року од 24 часа од пријема, препорученом брзом поштом, проследи Комисији.

**Начин подношења приговора против решења којим је одлучено о захтеву за поништавање гласања на бирачком месту**

**Члан 20.**

(1) Приговор против решења о захтеву за поништавање гласања на бирачком месту подноси се Комисији преко локалне изборне комисије.

(2) Локална изборна комисија је дужна да евидентира датум и време пријема приговора и да га у року од 72 часа од пријема достави Комисији, са свим списима неопходним за одлучивање по том приговору укључујући и изборни материјал са бирачког места.

(3) Приговор против решења о захтеву за поништавање гласања на бирачком месту у иностранству подноси се непосредно Комисији.

**Начин подношења приговора због пропуштања локалне изборне комисије да донесе одлуку о захтеву за поништавање гласања на бирачком месту**

**Члан 21.**

(1) Приговор због тога што локална изборна комисија није у законом прописаном року донела одлуку о захтеву за поништавање гласања на бирачком месту подноси се непосредно Комисији.

(2) О поднетом приговору Комисија обавештава надлежну локалну изборну комисију која је дужна да Комисији достави изјашњење о приговору и све списе предмета, укључујући и изборни материјал са бирачког места.

**Рок за подношење приговора**

**Члан 22.**

(1) Приговор се може поднети у року од 72 часа од објављивања одлуке на веб-презентацији Комисије, односно предузимања радње коју подносилац приговора сматра неправилном.

(2) Приговор због тога што у року који је прописан законом или подзаконским актом Комисије није донета одлука, односно предузета радња може се поднети у року од 72 часа од истека рока у којем је одлука требало да буде донета, односно у којем је радња требало да буде предузета.

(3) Изузетно од ст. 1. и 2. овог члана, приговор се може поднети у року од 48 часова од објављивања одлуке на веб-презентацији Комисије, односно предузимања радње, уколико се приговор подноси против:

- решења о предлогу за именовање члана и заменика члана Комисије у проширеном саставу;

- решења о предлогу за именовање члана и заменика члана локалне изборне комисије у проширеном саставу;

- решења о предлогу за именовање члана и заменика члана бирачког одбора;

- одлуке да се представнику проглашене изборне листе, односно предлагача проглашеног кандидата за председника Републике и представнику посматрача ускрати право на надзор над штампањем гласачких листића, односно право на посматрање примопредаје гласачких листића;

- одлука о изборној листи, односно предлогу кандидата за председника Републике;

- одлуке о утврђивању збирне изборне листе, односно листе кандидата за избор председника Републике;

- решења којим је одлучено о захтеву за контролу записника о раду бирачког одбора по узорку.

**Садржина приговора**

**Члан 23.**

(1) Приговор мора да буде разумљив и да садржи све оно што је потребно да би по њему могло да се поступи, а нарочито:

1) означење да се приговор подноси Комисији;

2) име, презиме, ЈМБГ, место и адресу пребивалишта, број телефона и адресу за пријем електронске поште подносиоца приговора ако је подносилац приговора физичко лице;

3) назив и седиште подносиоца приговора и име, презиме, ЈМБГ, место и адресу пребивалишта, број телефона и адресу за пријем електронске поште лица које је овлашћено да заступа подносиоца приговора ако је подносилац приговора правно лице;

4) назив проглашене изборне листе односно проглашеног кандидата за председника Републике, назив подносиоца проглашене изборне листе односно назив предлагача проглашеног кандидата за председника Републике и име, презиме, ЈМБГ, место и адресу пребивалишта, број телефона и адресу за пријем електронске поште лица које је овлашћено да заступа подносиоца проглашене изборне листе односно предлагача проглашеног кандидата за председника Републике ако приговор подноси подносилац проглашене изборне листе, односно предлагач проглашеног кандидата за председника Републике;

5) назив посланичке групе и име, презиме, ЈМБГ, место и адресу пребивалишта, број телефона и адресу за пријем електронске поште лица које је овлашћено да заступа подносиоца приговора ако је подносилац приговора посланичка група;

6) потпис подносиоца приговора;

7) предмет приговора, а нарочито тачан назив одлуке уз означење доносиоца, датум доношења и број под којим је заведена одлука ако се приговором оспорава одлука, односно тачан опис радње уз назначење ко је и када ту радњу предузео ако се приговором оспорава радња у изборном поступку;

8) чињенице на којима се заснива приговор;

9) доказе.

(2) Приговор се подноси на једном од следећих образаца:

1) Образац ПР-1 – за приговор који подноси физичко лице;

2) Образац ПР-2 – за приговор који подноси правно лице;

3) Образац ПР-3 – за приговор који подносе подносилац проглашене изборне листе и подносилац изборне листе;

4) Образац ПР-4 – за приговор који подносе предлагач проглашеног кандидата за председника Републике и предлагач кандидата за председника Републике;

5) Образац ПР-5 – за приговор који подноси посланичка група.

(3) Обрасци приговора из става 2. овог члана саставни су део овог упутства и могу се преузети на веб-презентацији Комисије.

(4) Комисија је дужна да поступи по приговору који није поднет на прописаном обрасцу, ако тај приговор садржи све податке из става 1. овог члана.

**Евидентирање приговора**

**Члан 24.**

(1) Евидентирање приговора врши се у Евиденцији о предметима Комисије, одмах након његовог пријема.

(2) На приговор писар ставља отисак штамбиља Комисије и уписује број предмета, датум, час и минут пријема и број прилога, уколико су поднети уз приговор.

(3) Подносиоцу приговора, уколико је приговор предао непосредно, издаје се потврда о пријему приговора.

**III. ОДЛУЧИВАЊЕ О ПРИГОВОРУ**

**Примена прописа о општем управном поступку**

**Члан 25.**

У поступку одлучивања о приговору Комисија сходно примењује одредбе закона којим се уређује општи управни поступак.

**Известилац Комисије по приговору**

**Члан 26.**

(1) Ако је приговор поднет против одлуке, радње или пропуштања Комисије, изузев против одлуке о поднетој изборној листи односно предлогу кандидата за председника Републике, о поднетом приговору, његовом предмету и предлогу за поступање Комисију обавештава председник Комисије или члан односно заменик члана Комисије којег председник Комисије одреди.

(2) Ако је приговор поднет против одлуке о поднетој изборној листи, односно о поднетом предлогу кандидата за председника Републике, о поднетом приговору, његовом предмету и предлогу за поступање Комисију обавештава члан односно заменик члана Комисије који је примио изборну листу, односно предлог кандидата за председника Републике на који се односи приговор.

(3) Ако је приговор поднет против одлуке, радње или пропуштања локалне изборне комисије, о поднетом приговору, његовом предмету и предлогу за поступање Комисију обавештава члан односно заменик члана Комисије који је од стране Комисије овлашћен да у име Комисије обавља поједине радње које су у вези са организацијом, припремом и спровођењем избора, односно гласања на територији те локалне изборне комисије.

**Претходно испитивање приговора**

**Члан 27.**

(1) О примљеном и евидентираном приговору, Писарница Народне скупштине обавештава секретара Комисије.

(2) Секретар Комисије испитује да ли је приговор благовремен, дозвољен и поднет од овлашћеног лица, као и да ли је разумљив и потпун.

(3) У зависности од предмета приговора у смислу члана 26. овог упутства, о поднетом приговору и о налазима претходног испитивања, секретар Комисије обавештава надлежног известиоца Комисије, као и председника Комисије, уколико он није надлежни известилац.

**Испитивање приговора од стране известиоца Комисије**

**Члан 28.**

Надлежни известилац Комисије, уз подршку секретара Комисије и Службе Народне скупштине, увидом у списе предмета, испитује наводе приговора, чињенице на којима се приговор заснива и доказе достављене уз приговор.

**Поступак разматрања и одлучивања о приговору**

**Члан 29.**

(1) О приговору одлучује Комисија на седници.

(2) Председник Комисије уврштава приговор у предлог дневног реда седнице Комисије пошто је обавештен од стране секретара Комисије о пријему приговора, односно након консултација са надлежним известиоцем Комисије по том приговору, ако председник Комисије није надлежни известилац.

(3) Комисија може да одлучи да се одлучивање о више приговора споји у један поступак, ако се ти приговори заснивају на истом или сличном чињеничном стању и истом правном основу.

(4) На почетку разматрања приговора, известилац Комисије упознаје Комисију са предметом приговора и утврђеним чињеничним и правним стањем и предлаже начин поступања по приговору.

(5) Након излагања известиоца Комисије, о приговору се отвара расправа.

(6) Уколико је у поступку разматрања приговора изнет предлог за његово одбацивање, председавајући седницом Комисије ставља на гласање прво тај предлог.

(7) Уколико је изнето више предлога за одбацивање приговора, о предлозима се гласа редом којим су изнети.

(8) Ако неки предлог за одбацивање приговора буде усвојен, о осталима се не гласа.

(9) Уколико не буде изнет предлог за одбацивање приговора, односно ниједан од изнетих предлога не буде усвојен, Комисија гласа о усвајању приговора.

(10) Приговор је усвојен ако за његово усвајање гласа већина од укупног броја чланова и заменика чланова Комисије.

(11) Уколико за усвајање приговора не гласа већина од укупног броја чланова и заменика чланова Комисије, сматраће се да је приговор одбијен.

**Одлуке Комисије у вези са усвојеним приговором**

**Члан 30.**

(1) Ако Комисија усвоји приговор, она поништава одлуку донету у спровођењу избора, односно радњу предузету у спровођењу избора.

(2) У случају из става 1. овог члана, Комисија може донети другу одлуку уместо поништене.

(3) Ако Комисија усвоји приговор против решења којим је одлучено о захтеву за поништавање гласања на бирачком месту, Комисија може мериторно да одлучи по захтеву за поништавање гласања на бирачком месту ако природа ствари то дозвољава и ако утврђено чињенично стање пружа поуздан основ за то.

**Решење о приговору**

**Члан 31.**

(1) У складу са одлуком коју је Комисија донела о приговору и аргументацијом изнетом у дискусији у прилог донете одлуке, сачињава се писмени отправак решења о приговору.

(2) О сачињавању писменог отправка решења стара се секретар Комисије.

**Рок за доношење и објављивање решења по приговору**

**Члан 32.**

(1) Комисија је дужна да решење по приговору донесе и објави на веб-презентацији у року од 72 часа од пријема приговора.

(2) На веб-презентацији морају да буду назначени датум и време објављивања решења.

(3) У случају приговора због тога што локална изборна комисија није у законом прописаном року донела одлуку о захтеву за поништавање гласања на бирачком месту који је поднет непосредно Комисији, рок из става 1. овог члана почиње да тече од часа када је локална изборна комисија Комисији доставила изјашњење о приговору и списе предмета.

**Обавештавање подносиоца приговора о доношењу и објављивању решења по приговору**

**Члан 33.**

(1) У року од једног часа од објављивања решења по приговору, Комисија обавештава подносиоца приговора о томе да је по његовом приговору донето решење и да је објављено на веб-презентацији Комисије.

(2) Обавештавање из става 1. овог члана врши се слањем СМС поруке на број телефона који је подносилац приговора био дужан да наведе у приговору или слањем поруке електронском поштом на адресу за пријем електронске поште коју је подносилац приговора био дужан да наведе у приговору.

(3) О обавештавању подносиоца приговора о томе да је донето и објављено решење по његовом приговору стара се секретар Комисије.

(4) Време када је подносилац приговора обавештен о томе да је донето и објављено решење по његовом приговору не утиче на рачунање рока у којем подносилац приговора може да поднесе жалбу против решења по приговору.

**Достављање писменог отправка решења по приговору подносиоцу приговора**

**Члан 34.**

(1) Подносилац приговора има право да од Комисије затражи да му се писмени отправак решења по приговору уручи у седишту Комисије или пошаље поштом.

(2) Време када је подносиоцу приговора писмени отправак решења по приговору уручен у седишту Комисије или послат поштом не утиче на рачунање рока у којем може да поднесе жалбу против тог решења.

**IV. ЗАХТЕВ ЗА ПОНИШТАВАЊЕ ГЛАСАЊА НА БИРАЧКОМ МЕСТУ У ИНОСТРАНСТВУ**

**Право подношења захтева за поништавање гласања на бирачком месту у иностранству**

**Члан 35.**

(1) Право да поднесе захтев за поништавање гласања на бирачком месту у иностранству, у складу са Законом о избору народних посланика и Закона о избору председника Републике има:

1) подносилац проглашене изборне листе кандидата за народне посланике;

2) предлагач проглашеног кандидата за председника Републике;

3) бирач који је уписан у извод из бирачког списка на бирачком месту у иностранству у вези са којим подноси захтев за поништавање гласања на бирачком месту.

**Надлежност за одлучивање по захтеву за поништавање гласања на бирачком месту у иностранству**

**Члан 36.**

Комисија је надлежна за одлучивање по захтеву за поништавање гласања на бирачком месту у иностранству (у даљем тексту: захтев).

**Рок за подношење захтева**

**Члан 37.**

Захтев се може поднети у року од 72 часа од затварања бирачког места поводом којег се захтев подноси.

**Садржина захтева**

**Члан 38.**

(1) Захтев мора да буде разумљив и да садржи све оно што је потребно да би по њему могло да се поступи, а нарочито:

1) означење да се захтев подноси Комисији;

2) име, презиме, ЈМБГ, место и адресу пребивалишта, број телефона и адресу за пријем електронске поште бирача ако је подносилац захтева бирач;

3) назив проглашене изборне листе односно проглашеног кандидата за председника Републике, назив подносиоца проглашене изборне листе односно назив предлагача проглашеног кандидата за председника Републике и име, презиме, ЈМБГ, место и адресу пребивалишта, број телефона и адресу за пријем електронске поште лица које је овлашћено да заступа подносиоца проглашене изборне листе односно предлагача проглашеног кандидата за председника Републике ако захтев подноси подносилац проглашене изборне листе, односно предлагач проглашеног кандидата за председника Републике;

4) потпис подносиоца захтева;

5) предмет захтева, а нарочито тачно означење бирачког места (назив стране државе и града у којем се налази бирачко место) и тачан опис радње уз назначење ко је и када ту радњу предузео;

6) чињенице на којима се заснива захтев;

7) доказе.

(2) Захтев се подноси на једном од следећих образаца:

1) Образац ЗП-1 – за захтев који подноси бирач;

2) Образац ЗП-2 – за захтев који подноси подносилац проглашене изборне листе;

3) Образац ЗП-3 – за захтев који подноси предлагач проглашеног кандидата за председника Републике.

(3) Обрасци захтева из става 2. овог члана саставни су део овог упутства и могу се преузети на веб-презентацији Комисије.

(4) Комисија је дужна да поступи по захтеву који није поднет на прописаном обрасцу, ако тај захтев садржи све податке из става 1. овог члана.

**Сходна примена одредаба Упутства**

**Члан 39.**

(1) Одредбе овог упутства о начину подношења и евидентирања приговора и о одлучивању о приговору сходно се примењују и на захтеве за поништавање гласања на бирачком месту у иностранству.

(2) Локалне изборне комисије приликом поступања по захтеву за поништавање гласања на бирачком месту за који су надлежне да одлучују сходно примењују одредбе овог упутства о захтеву за поништавање гласања на бирачком месту у иностранству.

(3) Захтев за поништавање гласања на бирачком месту за који је надлежна локална изборна комисија подноси се на једном од следећих образаца:

1) Образац ЗП-4 – за захтев који подноси бирач;

2) Образац ЗП-5 – за захтев који подноси подносилац проглашене изборне листе;

3) Образац ЗП-6 – за захтев који подноси предлагач проглашеног кандидата за председника Републике.

(4) Обрасци захтева из става 3. овог члана саставни су део овог упутства и могу се преузети на веб-презентацији Комисије.

(5) Локална изборна комисија је дужна да поступи по захтеву који није поднет на прописаном обрасцу, ако тај захтев садржи податке из члана 38. овог упутства.

**V. РЕГИСТАР ПРИГОВОРА**

**Члан 40.**

(1) О поднетим приговорима води се Регистар приговора.

(2) Регистар приговора садржи:

1) број под којим је приговор евидентиран;

2) датум и време пријема приговора;

3) име и презиме физичког лица, односно назив правног лица које подноси приговор;

4) врста подносиоца приговора;

5) предмет приговора;

6) врста одлуке по приговору;

7) податак о томе да ли је поднета жалба на решење по приговору;

8) врста одлуке по жалби;

9) врста одлуке по приговору у поновном поступку по пресуди Управног суда;

10) статус решавања по приговору.

(3) Регистар приговора обухвата и захтеве за поништавање гласања на бирачком месту.

**VI. ЗАВРШНЕ ОДРЕДБЕ**

**Објављивање правних средстава и одлука по правним средствима**

**Члан 41.**

На веб-презентацији Комисије објављују се сва правна средства поднета у изборном поступку као и одлуке које су донете по њима.

**Објављивање и ступање на снагу упутства**

**Члан 42.**

(1) Ово упутство се објављује у „Службеном гласнику Републике Србије“ и на веб-презентацији Републичке изборне комисије.

(2) Ово упутство ступа на снагу даном објављивања у „Службеном гласнику Републике Србије“.

1. „Службени гласник РС“, број 91/23. [↑](#footnote-ref-1)